b'\n_START_ARTICLE_\nNoli Me T\xc3\xa1ngere\n_START_SECTION_\nCrisostomo Ibarra\n_START_PARAGRAPH_\nSi Juan Crisostom\xc3\xb3 Ib\xc3\xa1rra y Mags\xc3\xa1lin (o Crisostomo o Ibarra), ay isang binatang nag-aral sa Europa; nangarap na makapagpatayo ng paaralan upang matiyak ang magandang kinabukasan ng mga kabataan ng San Diego.\n_START_SECTION_\nMaria Clara\n_START_PARAGRAPH_\nSi Mari\xc3\xa1 Clara de los Santos y Alba (o Maria Clara), ay ang mayuming kasintahan ni Crisostomo; mutya ng San Diego na inihimatong anak ng kaniyang ina na si Do\xc3\xb1a Pia Alba kay Padre Damaso.\n_START_SECTION_\nPadre Damaso\n_START_PARAGRAPH_\nSi D\xc3\xa1maso Verdolagas (o Padre Damaso), ay isang kurang Pransiskano na napalipat ng ibang parokya matapos maglingkod ng matagal na panahon sa San Diego. Siya ang tunay na ama ni Maria Clara.\n_START_SECTION_\nKapitan Tiago\n_START_PARAGRAPH_\nSi Don Santiago de los Santos (o Kapitan Tiago), ay isang mangangalakal na tiga-Binondo; ama-amahan ni Maria Clara.\n_START_SECTION_\nElias\n_START_PARAGRAPH_\nSi Elias ay isang bangkero at magsasakang tumulong kay Ibarra para makilala ang kaniyang bayan at ang mga suliranin nito.\n_START_SECTION_\nPilosopo Tasyo\n_START_PARAGRAPH_\nSi Don Anastasio o Pilosopo Tasyo, ay isang pantas at maalam na matandang tagapayo ng marurunong na mamamayan ng San Diego. Kadalasan siyang tinatawag na baliw dahil hindi maunawaan ng mga mangmang ang katalinuhan niya.\n_START_SECTION_\nDonya Victorina\n_START_PARAGRAPH_\nSi Donya Victorina de los Reyes de Espada\xc3\xb1a o Donya Victorina, ay isang babaing nagpapanggap na mestisang Kastila kung kay\xc3\xa2 abot-abot ang kolorete sa mukha at maling pangangastila. Mahilig niyang lagyan ng isa pang "de" ang pangalan niya dahil nagdudulot ito ng "kalidad" sa pangalan niya.'